Document ID: 32011R0088

KOMISIJAS REGULA (ES) Nr. 88/2011
(2011. gada 2. februāris),
ar ko attiecībā uz statistiku par izglītības un apmācības sistēmām īsteno Eiropas Parlamenta un Padomes Regulu (EK) Nr. 452/2008 par izglītības un mūžizglītības statistikas izveidi un pilnveidi
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 23. aprīļa Regulu (EK) Nr. 452/2008 par izglītības un mūžizglītības statistikas izveidi un pilnveidi (1) un jo īpaši tās 6. panta 1. punktu,
tā kā:
(1)
Ar Regulu (EK) Nr. 452/2008 tika izveidota vienota sistēma tādai sistemātiskai Eiropas statistikas izveidei izglītības un mūžizglītības jomā trijās konkrētajās sfērās, kura jāīsteno ar statistikas pasākumiem.
(2)
Jāpieņem pasākumi, lai īstenotu atsevišķas statistikas darbības, kas vajadzīgas, lai sagatavotu statistiku par izglītības un apmācības sistēmām, kas ir iekļautas Regulā (EK) Nr. 452/2008 minētajā 1. sfērā.
(3)
Sagatavojot un izplatot Eiropas statistiku par izglītības un apmācības sistēmām, valsts un Eiropas statistikas iestādēm jāņem vērā principi, kuri izklāstīti Eiropas Statistikas prakses kodeksā, ko Komisija atbalstīja 2005. gada 25. maija ieteikumā par valstu un Kopienas statistikas iestāžu neatkarību, integritāti un atbildību (2).
(4)
Īstenojot pasākumus, lai sagatavotu statistiku par izglītības un apmācības sistēmām, jāņem vērā potenciālais izglītības iestāžu un indivīdu slogs un UNESCO Statistikas institūta (USI), Ekonomiskās sadarbības un attīstības organizācijas (ESAO) un Komisijas (Eurostat) jaunākā vienošanās par jēdzieniem, definīcijām, datu apstrādi, periodiskumu un rezultātu nosūtīšanu. Tas attiecas arī uz datu nosūtīšanas formātu par izglītības sistēmām, kas izklāstīts sīki izstrādāto pamatnostādņu jaunākajā redakcijā par UNESCO/ESAO/Eurostat datu vākšanu.
(5)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Priekšmets
Šajā regulā izklāstīti Regulas (EK) Nr. 452/2008 īstenošanas noteikumi par statistikas datu vākšanu, nosūtīšanu un apstrādi 1. sfērā par izglītības un apmācības sistēmām.
2. pants
Iekļautie temati un to raksturlielumi
1. sfērā par izglītības un apmācības sistēmām iekļauto tematu atlase un specifikācijas, kā arī sīks raksturlielumu un dalījumu saraksts ir izklāstīts I pielikumā.
3. pants
Pārskata periodi un rezultātu nosūtīšana
1. Dati par izglītojamo skaitu, uzņemtajiem izglītojamajiem, personālu, apgūtajām svešvalodām un klašu lielumu attiecas uz mācību/akadēmisko gadu, kas noteikts valstī (t gads). Ikgadējos datus par izglītojamo skaitu, uzņemtajiem izglītojamajiem, personālu, apgūtajām svešvalodām un klašu lielumu Komisijai (Eurostat) katru gadu nosūta līdz t+2 gada 30. septembrim. Pirmā datu nosūtīšana 2012. gada septembrī attiecas uz 2010.-2011. mācību/akadēmisko gadu, kas noteikts valstī.
2. Informācija par absolventiem/iegūtajiem grādiem (diplomiem) attiecas uz mācību/akadēmisko gadu, kas noteikts valstī (t gads) vai kalendārajā gadā (t+1 gads). Ikgadējos datus par absolventiem/iegūtajiem grādiem (diplomiem) Komisijai (Eurostat) katru gadu nosūta līdz t+2 gada 30. novembrim. Pirmā datu nosūtīšana 2012. gada novembrī attiecas uz 2010.-2011. mācību/akadēmisko gadu, kas noteikts valstī, vai 2011. kalendāro gadu.
3. Dati par izglītības izdevumiem attiecas uz dalībvalsts finanšu gadu, kas noteikts valstī (t gads). Ikgadējos datus par izglītības izdevumiem Komisijai (Eurostat) katru gadu nosūta līdz t+2 gada 30. novembrim. Pirmā datu nosūtīšana 2012. gada novembrī attiecas uz 2010. finanšu gadu.
4. pants
Datu kvalitātes prasības un informācijas sniegšanas sistēma par kvalitāti
1. Datu kvalitātes prasības un informācijas sniegšanas sistēma par kvalitāti attiecībā uz izglītības un apmācības sistēmām ir izklāstīta II pielikumā.
2. Dalībvalstis katru gadu nosūta Komisijai (Eurostat) kvalitātes ziņojumu atbilstoši II pielikumā izklāstītajām prasībām. Pirmais ziņojums attiecas uz 2012. datu vākšanas gadu. Kvalitātes ziņojumu par 3. pantā noteiktajiem pārskata periodiem Komisijai nosūta līdz t+3 gada 31. janvārim. Pirmo kvalitātes ziņojumu par 2012. datu vākšanas gadu izņēmuma kārtā nosūta līdz t+3 gada 31. martam.
3. Dalībvalstis iegūst vajadzīgos datus, izmantojot dažādus avotus, piemēram, kombinējot izlases veida apsekojumus, administratīvus datu avotus vai citus datu avotus.
4. Dalībvalstis sniedz Komisijai (Eurostat) informāciju par metodēm un to datu kvalitāti, kas iegūti no citiem avotiem, nevis 3. punktā minētajiem izlases veida apsekojumiem un administratīviem datu avotiem.
5. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2012. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 2. februārī

Labels: 10
12
9
19